Document ID: 31996R2505

Tarybos Reglamentas (EB) Nr. 2505/96
1996 m. gruodžio 20 d.
nustatantis tam tikrų žemės ūkio bei pramonės produktų Bendrijos tarifų kvotas ir numatantis jų administravimą, iš dalies keičiantis Reglamentą (EB) Nr. 3059/95, nustatantį tam tikrų žemės ūkio bei pramonės produktų Bendrijos tarifų kvotas ir numatantį jų administravimą (pirmoji 1996 m. serija)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 28 straipsnį,
atsižvelgdama į Komisijos pasiūlymą,
kadangi Bendrijoje tam tikros žemės ūkio ir pramonės produkcijos neužteks ypatingiems Bendrijos vartotojų pramonės poreikiams patenkinti; kadangi todėl šios rūšies produktų pasiūla Bendrijoje labai priklausys nuo importo iš trečiųjų šalių; kadangi svarbiausius tokių produktų poreikius Bendrijoje reikia nedelsiant patenkinti pačiomis palankiausiomis sąlygomis; kadangi todėl reikia nustatyti Bendrijos tarifų kvotas, kuriose taikomas sumažintas arba išvis netaikomas muito mokestis ir kurių dydis būtų toks, kad netrikdytų tokių produktų rinkos ir netrukdytų pradėti ar plėtoti jų gamybą Bendrijoje;
kadangi būtina užtikrinti visiems Bendrijos importuotojams lygias galimybes nuolatos gauti minėtas kvotas ir užtikrinti, kad pagal jas importuojant visus produktus į visas valstybes nares būtų nuolatos taikomi toms kvotoms nustatyti tarifai, kol kvotos nebus išnaudotos;
kadangi sprendimą dėl autonominių tarifų kvotų nustatymo turi priimti Bendrija; kadangi, siekiant užtikrinti veiksmingą šių kvotų bendrąjį administravimą, nėra pagrįstų kliūčių įgalioti valstybes nares iš kvotos kiekio paimti reikiamą dalį, kuri atitiktų faktinį importo dydį; kadangi taip administruojant valstybės narės ir Komisija turi glaudžiai bendradarbiauti, o pastaroji privalo turėti galimybę stebėti kvotų išnaudojimo spartą ir apie tai informuoti valstybes nares;
kadangi 1996 metais pagamintos tam tikros pramonės produkcijos Bendrijoje neužteks ypatingiems Bendrijos vartotojų pramonės poreikiams patenkinti; kadangi todėl šios rūšies produktų pasiūla Bendrijoje labai priklausys nuo importo iš trečiųjų šalių; kadangi svarbiausius tokių produktų poreikius Bendrijoje reikia nedelsiant patenkinti pačiomis palankiausiomis sąlygomis;
kadangi Reglamentu (EB) Nr. 3059/95 [1] Taryba nustatė tam tikrų žemės ūkio bei pramonės produktų Bendrijos tarifų kvotas 1996 metams; kadangi reikia padidinti ferochromo (užsakymo Nr. 09.2711), izopropilideno-bis (užsakymo Nr. 09.2859) ir osciliatorių (užsakymo Nr. 09.2939) kvotas;
kadangi galiojantys teisės aktai, kurie nustato autonominius bendrojo muitų tarifo mokesčius, taikomus tam tikriems pramonės ir žemės ūkio produktams, žymiai atnaujino ankstesnes priemones; kadangi, siekiant racionaliau įgyvendinti atitinkamas priemones, atrodo tikslinga neriboti šio reglamento galiojimo trukmės, kadangi prireikus jo taikymo sritį galima pritaikyti įrašant arba išbraukiant produktus iš sąrašo Tarybos reglamentu; kadangi neišnaudoto kiekio vienu kvotos taikymo laikotarpiu negalima perkelti į kitą laikotarpį;
kadangi, iš dalies keičiant kombinuotąją nomenklatūrą ir Taric kodus, nereikia jokių svarbių pakeitimų; kadangi siekiant paprastumo, Komisija, gavusi Muitinės kodekso komiteto nuomonę, būtų įgaliota atlikti reikiamus pakeitimus ir techninius suderinimus su šio reglamento priedu, įskaitant ir suvestinės redakcijos paskelbimą;
kadangi turi būti įmanoma taikyti šią spartesnę procedūrą tuomet, kai kalendoriniais metais paaiškėja, kad reikia padidinti tarifų kvotą arba pratęsti kvotos laikotarpį; kadangi tokios priemonės vertinamos laikinomis, galiojančiomis iki atitinkamų kalendorinių metų pabaigos,
PRIĖMĖ ŠĮ REGLAMENTĄ:
1 straipsnis
1. I priede išvardytų prekių nurodytam kiekiui ir nurodytą laikotarpį sustabdomas nurodyto dydžio importo mokesčių taikymas.
2. Reglamento (EB) Nr. 3059/95 priede pateiktos lentelės eilutės, kuriose nurodytų prekių užsakymų numeriai yra: 09.2711, 09.2859 ir 09.2939, pakeičiamos šio reglamento II priedo lentelės eilutėmis.
2 straipsnis
1 straipsnyje nurodytas tarifų kvotas reguliuoja Komisija, kuri gali imtis visų reikiamų administracinių priemonių joms veiksmingai administruoti.
3 straipsnis
Jei importuotojas valstybėje narėje pateikia išleidimo laisvai cirkuliuoti deklaraciją, įskaitant prašymą dėl lengvatinių sąlygų produktui, kuriam taikomas šis reglamentas, ir šią išleidimo deklaraciją patvirtina muitinė, tos valstybės narės informuoja Komisiją ir išskaito kiekį, atitinkantį savo reikalavimus iš bendro kvotos kiekio.
Išskaitymo prašymas, kuriame nurodyta minėtų deklaracijų patvirtinimo data, turi būti nedelsiant išsiųstas Komisijai.
Jei pakanka likusio kvotos kiekio, Komisija suteikia išskaitymus pagal datas, kuriomis atitinkamų valstybių narių muitinė patvirtino išleidimo laisvai cirkuliuoti deklaracijas.
Jei valstybė narė neišnaudoja išskaityto kiekio, ji turi kuo greičiau jį grąžinti į atitinkamos kvotos bendrą kiekį.
Jei reikalaujamas kiekis yra didesnis už likusį kvotos kiekį, pastarasis paskirstomas proporcingai pagal prašymuose nurodytą kiekį. Komisija informuoja valstybes nares apie atliktus išskaitymus.
4 straipsnis
Kiekviena valstybė narė užtikrina, kad produktų pagal tarifų kvotas importuotojai turėtų lygias galimybes nuolatos naudotis kvotomis tol, kol jų likęs kiekis tai leidžia.
5 straipsnis
Valstybės narės ir Komisija artimai bendradarbiauja užtikrindamos, kad šio reglamento būtų laikomasi.
6 straipsnis
Pasikeitus Kombinuotajai Nomenklatūrai ir Taric kodams, Komisija atlieka pakeitimus ir techninius suderinimus, įskaitant suvestinės redakcijos paskelbimą, 7 straipsnyje nustatyta tvarka.
Jei kalendoriniais metais paaiškėja, kad:
- kvotos kiekio nepakanka Bendrijos pramonės poreikiams patenkinti atsižvelgiant į gamybos pajėgumą Bendrijoje arba
- būtina pratęsti tos tarifų kvotos galiojimo laikotarpį, kurios jis buvo ribotas, kad būtų patenkinti Bendrijos pramonės poreikiai atsižvelgiant į gamybos pajėgumą Bendrijoje,
7 straipsnyje nustatyta tvarka atitinkama kvota iki tų kalendorinių metų pabaigos gali būti padidinta ne daugiau kaip 50 % arba kvotos laikotarpis pratęstas ne ilgesniam kaip šešių mėnesių laikotarpiui.
7 straipsnis
1. Komisijai padeda Tarybos reglamento (EEB) Nr. 2913/92 [2] 247 straipsniu įkurto Muitinės kodekso komitetas.
2. Komisijos atstovas pateikia komitetui priemonių, kurios turi būti patvirtintos, projektą. Komitetas savo nuomonę dėl projekto pareiškia per tokį laikotarpį, kurį nustato pirmininkas atsižvelgdamas į klausimo skubumą. Nuomonė pateikiama Sutarties 148 straipsnio 2 dalyje nustatyta balsų dauguma tuo atveju, kai Taryba turi priimti sprendimą remdamasi Komisijos pasiūlymu. Valstybių narių atstovų komitete balsai skaičiuojami taip, kaip nustatyta tame straipsnyje. Pirmininkas nebalsuoja.
Komisija patvirtina priemones, kurios iškart pradedamos taikyti. Tačiau, jei tos priemonės neatitinka Komiteto nuomonės, Komisija nedelsdama apie jas praneša Tarybai. Tokiu atveju Komisija atideda savo patvirtintų priemonių taikymą trims mėnesiams nuo tokio pranešimo datos.
Taryba kvalifikuota balsų dauguma per ankstesnėje pastraipoje nurodytą laiką gali priimti kitokį sprendimą.
3. Komitetas savo iniciatyva arba valstybės narės prašymu gali svarstyti bet kokį su šio reglamento taikymu susijusį klausimą, kurį iškelia jos pirmininkas.
8 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jo I priedas taikomas nuo 1997 m. sausio 1 d., o II priedas - nuo 1996 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. gruodžio 20 d.

Labels: 3
1
6